**«Комсомол - төлөннөөх сүрэхтээхтэр тэрилтэлэрэ», 7 а кылааска ыытыллыбыт**

**аһаҕас кылаас чааһын сценарийа**

1 ыытааччы: Сережа А.

2 ыытааччы: Таня С.

1 ыытааччы: Бу дьыл алтынньы 29 күнүгэр Ыччат Бүтүн Союзтааҕы Ленинскэй Коммунистическай Союһа тэриллибитэ 90 сылын туолла.

История биир кэрдиис кэмин кэрэһитэ буолбут, элбэх ыччаты үрдүк үрдэллэргэ, хорсун быһыыга, үтүөҕэ-сырдыкка сирдээбит төлөннөөх комсомолга аналлаах аһаҕас кылааспыт чааһын саҕалыыбыт.

2 ыытааччы: Кылааспыт чааһын сыала:

1. Комсомол историятын үөрэтии
2. Комсомолец үрдүк аатын хайдах киһи сүгүөхтээҕий боппуруоска эппиэт булуу
3. Ааспыт олох үтүө холобурдарын бүгүҥҥү олоххо хайдах киллэрэбит, туһанабыт боппуруоска эппиэт көрдөөһүн.

1 ыытааччы: Бүгүҥҥү кылааспыт чааһын ыалдьыттара – биһиги төрөппүттэрбит: 70-80 сыллар эдэр эрчимнээх комсомолецтара!!! (маамалар ыллыы-ыллыы киирэллэр, монтаж (Эллэй «Буурҕа-буулдьа дьылыгар»).

2 ыытааччы: История быыһын сэгэтэн көрүөҕун (бары тахсан тураллар).

Катя: Комсомол! Бу тылы иһиттэхтэринэ аҕа саастаах дьон сирэйдэрэ сырдыыр, бу тыл хас биирдии сүһүөҕэ хорсун быһыыга, кыайыыга-хотууга ынырар

Вася С.: Революция бастакы эдэр көлүөнэтэ. Кинилэр хайдах этилэр? Оччотооҕу оҕолор эрдэ улааталлара, өссө да кытаата илик санныларыгар эппиэтинэһи сүгэллэрэ: Дальнай Восток Данкота – Виталий Баневур 18 эрэ саастааҕа, оттон Советскай былааһы Москваҕа олохтоһо сылдьан сырдык тыынын толук уурбут Павлик Андреев баара суоҕа 16 эрэ саастааҕа.

Сардана Н.: 1918 с. Алтынньы 29 күнүгэр үлэтин саҕалаабыт Рабочай уонна Крестьянскай ыччаттар тэрилтэлэрин I съеһэ комсомол төрөөбүт күнүнэн буолар.

Кеша: Номоххо киирбит холбоһуктааһын, индустриализациялааһын, культурнай революция сыллара – бу комсомол историятын кыһыл көмүс страницалара.

Ньургун: Комсомол патриотизм, норуоттар доҕордоһууларын тыыныгар иитиллибитэ. Ол иһин Улуу Аҕа дойду сэриитигэр дойдутун адьырҕа өстөөхтөн быыһаабыта. Бу алдьархайдаах сэриигэ 3,5 мөл. комсомолец бойобуой наҕарааданы ылбыта, ол иһигэр 7 тыһ. тахса комсомолецка Советскай Союз Геройун үрдүк аата иҥэриллибитэ.

Валентин: Олор истэригэр сахалартан бастакы Советскай Союз Геройун аатын ылбыт биһиги биир дойдулаахпыт Ф.К. Попов аатынан киэн туттабыт.

Алина: Мэҥэ улууһугар маҥнайгы комсомольскай ячейкалары Н.Е. Сосин Бүтэйдээххэ, Д.И. Санников 1 Мэлдьэхсигэ, 1920с. бүтүүтүгэр тэрийбиттэрэ.

Таня: Комсомол Мэҥэ-Хаҥалас оройуонунааҕы тэрилтэтэ 1930с. кулун тутарга 92 чилиэннээх 6 ячейкалары холбоон үөскээбитэ. Маҥнайгы секретарь – Михаил Гаврильевич Винокуров. Ити курдук комсомольскай тэрилтэ, партия райкомун быһаччы салалтатынан, оройуоҥҥа саҥа олоҕу тутууга биир сүрүн хамсатар күүс буолбута.

Сардана С.: 70-80 с.с. Мэҥэ-Хаҥалас оройуонун олоҕун сырдатар «Ленинскэй знамя» хаһыат страницаларыттан быһа тардыылар:

1975 сыл түмүгүнэн оройуоннааҕы комсомольскай тэрилтэ ЫБСЛКС знамятын ылары ситиспитэ.

Миша: 1976с. түмүгүнэн оройуон ыччат- комсомольскай фермаларын коллективтара хас биирдии ынахтарыттан 2157кг үүтү ыан инники кирбиигэ тахсыбыттара. Ити сылларга Хаптаҕайга Комсомол XIV съеһин аатынан, Лоомтукаҕа «Аһыкай», Чүүйэҕэ «Саһарҕа», М.Горькай аатынан совхозка Балыктаахха «Сарыал», Тумулга «Саргы», Төҥүлүгэ «Пятилетка» ыччат комсомольскай фермалара бастыҥнарынан ааҕыллаллара.

Варя: Бэйэлэрин кэмнэригэр эдэр ыанньыксыттар Балыктаахха Евдокия Шестакова, Хаптаҕайга Октябрина Григорьева, Төхтүргэ Валентина Степанова, Павловскайга «Манчаары» фермаҕа Надежда Бажедонова о.д.а. тустаах үлэлэринэн атыттары батыһыннарбыттара.

Петя Х.: Майа тэрилтэлэригэр олоҕу-дьаһаҕы хааччыйар комбинакка «Зенит» фотографтар биригээдэлэригэр Саргылана Капитонова, сэкэрэтээр Вячеслав Слепцов, райпо бэкээринэтигэр Люция Данилова о.д.а. бары общественнай үлэлэргэ, тиэрдиллибит былаан туолуутугар улахан оруоллаахтара.

Вася Е.: 1970-80-с с. оройуон комсомолецтара уонна ыччаттара бары үлэҕэ-хамнаска, үөрэххэ улахан ситиһиилэммиттэрэ. Ыанньыксыт Раиса Лукина, механизатор Наталья Баишева, Төҥүлүтээҕи ОПТУ курсана Петр Цыпандин, Балыктаах орто оскуолатын учуутала Светлана Борисова комсомол съезтэригэр делегаттарынан талыллыбыттара.

Сардана С.: Ити курдук араас өрүттээх үлэлэр, дьаһаллар күрэхтэһиилэр ыытылланнар оччотооҕу ыччаттар дойду күүрээннээх олоҕуттан хаалсыбакка үлэлээн, үөрэнэн, туохха барытыгар көхтөөхтүк кыттан, тэрийсэн биир саастыылаахтарын батыһыннаран ааспыттара.

1 ыытааччы: Биһиги бүгүҥҥү кэпсэтиибит геройдарын ыраата барбакка, олох чугастан буллубут. Кинилэр-биһиги төрөппүттэрбит.

2 ыытааччы: Комсомолец үрдүк аатын хайдах киһи сүгүөхтээҕий? Бу боппуруоска эппиэт биэрэригэр көрдөһүөҕүн 80с. сыллардааҕы комсомол чилиэнигэр, Верхоянскай куорат оскуолатын комсомольскай тэрилтэтин чилиэнигэр Сардана Ефимоваҕа – билигин Сардана Степановна Стручковаҕа – биһиги Танябыт ийэтигэр.

(Кэпсиир)

Сережа: Оскуола-производство – үөрэх диэн девиһинэн салайтаран, 70-80 сыллардааҕы комсомолецтар совхозтарга үлэлии тахсаллара. Кыргыттар ыччат-комсомольскай фермаларыгар 2-3-түү сыл ыанньыксыттаан баран, үөрэххэ бараллара. Монтажка ахтыллыбыт М. Горькай аатынан совхоз Балыктаахтааҕы отделениятын «Сарыал» Ыччат комсомольскай ферматын наставнигынан ССРС ВС депутата Ксенья Гаврильевна Черкашина үлэлээбитэ.

Элбэх үүтү ыан, маяк буолбут «Комсомолка Дуня кыыс» - Евдокия Шестакова – бүгүн биһигини минньигэстик хааһынан күндүлүүр – остолобуойбут повара.

«Оскуола – производство – үрдүк үөрэх», бу девиһинэн салайтаран 1981с. Павловскай орто оскуолатын ситиһиилээхтик бүтэрбит Лариса Оконешникова аатырбыт Ленин аатынан совхоз «Манчаары» ЫКФ үлэлии тахсар. Бу хамсааһын туһунан кэпсииригэр көрдөһүөҕүн Лариса Федоровна Кычкинаттан – Варябыт ийэтиттэн.

Таня: Монтажка ахтыллыбыт Майатааҕы олох – дьаһах комбинатын «Зенит» ыччат – комсомольскай биригээдэтин групкомсора Саргылаана Капитонова – бүгүн биһиги геройбут. Саргылана Иннокентьевна Харитонова – биһиги Петябыт ийэтэ.

Сережа: Оттон билигин юнкорпост куруһуогар дьарыктанар Таня С., Сардана С. видеосюжеттарын көрөргүтүгэр ынырабыт.

Таня: 1988с., алтынньы ый, Майаҕа комсомол 70 сылыгар аналлаах агитбригадалар конкурстара (экран).

Бу 20 сыллааҕы хаартыскаларга көстөр кыһыл хаалтыстаах, комсомольскай значоктаах оҕолор ортолоругар Балыктаах орто оскуолатын 5 кылааһын үөрэнээччитэ Лена Скрябина – билигин Елена Васильевна Гоголева – Алина ийэтэ этэн-тыынан чоргуйа турар.

Сережа: Оттон биир төлөннөөх сүрэхтээх комсомол чилиэнэ биһигини күн аайы үөрэтэр – такайар кылааспыт салайааччыта Светлана Антоновна эбит.

Светлана Борисова – 1990с. ыытыллыбыт Россия комсомолун I съеһин делегата.

Светлана Антоновна, баһаалыста тылы эйиэхэ биэрэбит.

Таня: Комсомол историятын билистибит. Төлөннөөх сүрэхтээх комсомолецтар – биһиги ийэлэрбит бэйэлэрин тэрилтэлэрин, эрчимнээх эдэр саастарын туһунан интэриэһинэй ахтыылары оҥордулар. Ол эрээри баар этэ, үчүгэй этэ диэн юбилейдаах эрэ күннэргэ ахтан- санаан ааһар кэрэгэй. Оҕо тэрилтэлэригэр, ыччакка дьиҥнээх хамсааһыннар наадалар. Ол туһуттан «Аһаҕас микрофоҥҥа» активнайдык кыттарга ыҥырабыт.

Катя: Биһиэхэ оҕо тэрилтэтэ диэн Президент командата баар. Наар аралдьытар мероприятиялары эрэ ыыталлар. Бэрээдэккэ эҥин үлэ ыытыллыбат. Улахан оҕолор активка ылан көтүтэр эҥин оҕолору дьүүллүүллэрэ буоллар.

Варя: Мин биһиги оскуолабытыгар коммунарскай сбор буолбутун сөбүлээбитим. Оннук үлэ ыытыллара буоллар.

Ньургун: Биһиги бэйэбитин салайына үөрэнэ сатыыбыт. Ол курдук, дежурнай командаларга арахсан үлэлээбиппит быйыл 3-с сыла, ол эрээри соччо хамсааһын суох. Ордук кыргыттар активнайдар, самостоятельнайдар. Сорох оҕолор үлэҕэ кэлбэттэр.

Петя: Мин пионер, комсомол тэриллэрэ буоллар киириэм этэ. Интэриэһинэй эбит.

Вася Е.: Биһиги урукку оҕолортон атыммыт диэн – сыалбыт суох эбит. Сыал туруорунуохха – ону толоро сатаан үлэлээтэхпитинэ, тэрилтэтэ да суох үлэлиэххэ сөп быһыылаах.

Вася С.: Лидер оҕолор наадалар эбит. Олору батыһыахпытын сөп.

Катя: Биһиги сыал туруоруммуппут ээ. Холобур (оҕолор портфолиоларыттан формулалары ааҕар)

Кылаас салайааччыта Светлана Антоновна:

Бу суруйбут былааннарбыт олоххо киирэллэригэр үлэлэһиэҕиҥ.